CELEX: 32020D0512(01)
Language: da
Date: 2020-05-11 00:00:00
Title: Kommissionens afgørelse af 11. maj 2020 om oprettelse af Fit for Future-platformen 2020/C 163/03

12.5.2020   
               
               
                  DA
               
               
                  Den Europæiske Unions Tidende
               
               
                  C 163/3
               
            
         KOMMISSIONENS AFGØRELSE
         af 11. maj 2020
         om oprettelse af Fit for Future-platformen
         (2020/C 163/03)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde, og
         ud fra følgende betragtninger:
         
                     (1)
                  
                  
                     Kommissionens politik for bedre regulering er retningsgivende for den overordnede reduktion af byrder og forenkling inden for rammerne af programmet for målrettet og effektiv regulering (»Refit«) (1).
                  
               
                     (2)
                  
                  
                     Kommissionen skal i overensstemmelse med dette program sikre, at EU-lovgivningen er målrettet, let at overholde og ikke tilfører unødvendige reguleringsmæssige byrder, samtidig med at målsætningerne nås fuldt ud.
                  
               
                     (3)
                  
                  
                     Navnlig små og mellemstore virksomheder (SMV'er) (2) vil have gavn af, at bureaukratiet reduceres, hvilket vil lette deres adgang til markedet og gøre det muligt for dem at få mest muligt ud af digitaliseringen. SMV-repræsentantnetværket (3) har i denne forbindelse til opgave at fremme små og mellemstore virksomheders interesser.
                  
               
                     (4)
                  
                  
                     Refitplatformen blev oprettet ved Kommissionens afgørelse C(2015) 3261 af 19. maj 2015 (4) for at støtte Kommissionens bestræbelser på at forbedre lovgivningen. Afgørelsen fandt anvendelse indtil den 31. oktober 2019.
                  
               
                     (5)
                  
                  
                     I meddelelsen »Bedre regulering: Vi gør status og fastholder engagementet« (5) gjorde Kommissionen status over resultaterne af den bedre regulering i perioden 2015-2018. Ifølge resultaterne i statusopgørelsen var der opbakning til Refitplatformen, men de viste også, at de fleste interessenter ønskede en mere produktiv platform, så der kunne indsamles flere idéer til forenkling og hurtigere foretages konkrete ændringer som opfølgning på idéerne.
                  
               
                     (6)
                  
                  
                     For at sikre, at EU-lovgivningen er til størst mulig gavn for borgere og virksomheder, navnlig små og mellemstore virksomheder, og i betragtning af det stigende antal nye udfordringer på globalt plan som følge af digitaliseringen er Kommissionen nødt til fortsat at trække på specialisters ekspertise i et rådgivende organ.
                  
               
                     (7)
                  
                  
                     Det er derfor nødvendigt at nedsætte en ekspertgruppe og definere dens opgaver og struktur i overensstemmelse med Kommissionens afgørelse C(2016) 3301 om fastlæggelse af horisontale regler for nedsættelse og drift af Kommissionens ekspertgrupper (»de horisontale regler«) (6).. På grundlag af erfaringerne fra Refitplatformen bør der oprettes en ny platform ved navn »Fit for Future«. Platformen bør samle medlemsstaternes nationale, regionale og lokale myndigheder, Regionsudvalget, Det Europæiske Økonomiske og Sociale Udvalg og berørte parter. Platformen bør arbejde tæt sammen med SMV-repræsentantnetværket repræsenteret ved EU's SMV-repræsentant.
                  
               
                     (8)
                  
                  
                     Platformen bør beskæftige sig med forenkling og reduktion af byrder. Platformen kan også bistå Kommissionen med at sikre, at Unionens politikker er fremtidsorienterede og relevante i forhold til nye udfordringer. Den bør også undersøge, hvordan digitaliseringen kan mindske byrden for borgere og virksomheder.
                  
               
                     (9)
                  
                  
                     Fit for Future-platformens arbejde bør være bedre struktureret og mere fokuseret sammenlignet med Refitplatformen. Platformen bør derfor arbejde på grundlag af et årligt arbejdsprogram, der udarbejdes af platformens medlemmer på forslag af og efter aftale med Kommissionen, under hensyntagen til problematisk lovgivning konstateret på baggrund af:
                     
                                 a)
                              
                              
                                 rapporten fra taskforcen om nærhedsprincippet, proportionalitetsprincippet og »Mindre, men mere effektivt« (7)
                                 
                              
                           
                                 b)
                              
                              
                                 større evalueringer og kvalitetskontroller, som foretages af Kommissionen
                              
                           
                                 c)
                              
                              
                                 oplysninger fra medlemsstaterne, SMV-repræsentantnetværket, Regionsudvalget og Det Europæiske Økonomiske og Sociale Udvalg om den mest byrdefulde EU-lovgivning
                              
                           
                                 d)
                              
                              
                                 input fra berørte parter og den brede offentlighed.
                              
                           
               
                     (10)
                  
                  
                     Disse kilder bør bidrage til at indkredse politikområder og lovgivning, herunder, hvor det er relevant, delegerede retsakter og gennemførelsesretsakter, hvor der er tegn på, at EU-lovgivningen skaber unødige omkostninger for erhvervslivet og borgerne. EU's SMV-repræsentant vil yde rådgivning og give input, især med hensyn til byrder og kompleksitet i lovgivning, der påvirker små og mellemstore virksomheder.
                  
               
                     (11)
                  
                  
                     Platformen bør vurdere effektiviteten af EU-lovgivningen, også med hensyn til lovgivningsmæssig tæthed. Den bør i videst mulig omfang søge beviser for yderligere byrder som følge af gennemførelsen af EU-lovgivningen i medlemsstaterne.
                  
               
                     (12)
                  
                  
                     Platformen bør afgive evidensbaserede udtalelser om de emner, som indgår i det årlige arbejdsprogram, og besvare enhver anmodning fra Kommissionen om oplysninger og dokumentation om spørgsmål vedrørende bedre regulering som led i Refitprogrammet.
                  
               
                     (13)
                  
                  
                     Platformen har til formål at samle den ekspertise, som offentlige forvaltninger, arbejdsmarkedets parter, små og store virksomheder, forbruger-, sundheds- og miljøorganisationer og andre ikkestatslige organisationer ligger inde med. Platformen bør omfatte en regeringsgruppe og en interessentgruppe. Regeringsgruppen bør bestå af eksperter på højt niveau fra medlemsstaternes nationale og/eller regionale og lokale myndigheder med ekspertise inden for bedre regulering samt af repræsentanter fra Regionsudvalget. Tilstedeværelsen af nationale, lokale og regionale myndigheder bør bidrage til at identificere specifikke problemer med gennemførelsen af EU-retten. Regionsudvalget oprettede RegHub (8), et netværk af regionale og lokale myndigheder, med henblik på at indsamle erfaringer om gennemførelsen af EU's politik gennem høringer af aktører på lokalt plan. RegHub kan derfor bidrage med nyttige oplysninger til platformens arbejde. Interessentgruppen bør bestå af interessenter med praktisk ekspertise inden for forskellige politikområder og repræsentanter fra Det Europæiske Økonomiske og Sociale Udvalg. De to grupper bør arbejde sammen for at sikre et blandet og afbalanceret ekspertiseniveau.
                  
               
                     (14)
                  
                  
                     Platformen bør selv fastsætte sin forretningsorden.
                  
               
                     (15)
                  
                  
                     Der bør fastsættes regler for gruppemedlemmernes videregivelse af oplysninger.
                  
               
                     (16)
                  
                  
                     Personoplysninger bør behandles i overensstemmelse med Europa-Parlamentets og Rådets forordning (EU) 2018/1725 (9).
                  
               
                     (17)
                  
                  
                     Alle relevante dokumenter om de aktiviteter, som udføres af Fit for Future-platformen, bør offentliggøres.
                  
               
                     (18)
                  
                  
                     Denne afgørelse bør gælde for hele Kommissionens mandatperiode —
                  
               BESTEMT FØLGENDE:
         
            Artikel 1
            Genstand
            Fit for Future-platformen (»platformen«) oprettes.
         
         
            Artikel 2
            Opgaver
            
               1.   Platformen bistår Kommissionen ved at afgive udtalelser om de emner, der indgår i det årlige arbejdsprogram.
            
            
               2.   For spørgsmål, som påpeges i dens årlige arbejdsprogram, skal platformen:
               
                           a)
                        
                        
                           indsamle oplysninger, dokumentation og input om muligheden for at reducere byrderne ved og forenkle nærmere angivet EU-lovgivning uden at undergrave opfyldelsen af dennes mål, idet der også tages hensyn til lovgivningsmæssig tæthed
                        
                     
                           b)
                        
                        
                           vurdere, hvorvidt den nærmere angivne EU-lovgivning og dennes mål fortsat er passende i betragtning af behovet for at tackle nye udfordringer, samt undersøge, hvordan digitalisering og øget anvendelse af elektroniske værktøjer kan understøtte disse mål
                        
                     
                           c)
                        
                        
                           give input, når Kommissionen anmoder herom.
                        
                     
         
         
            Artikel 3
            Høring
            Kommissionens generalsekretariat kan høre gruppen om alle spørgsmål, der vedrører arbejdet med bedre regulering inden for rammerne af Refitprogrammet.
         
         
            Artikel 4
            Årligt arbejdsprogram
            
               1.   Det årlige arbejdsprogram udarbejdes af platformen på forslag af og efter aftale med Kommissionens generalsekretariat ud fra spørgsmål konstateret på baggrund af:
               
                           a)
                        
                        
                           bilag VI til rapporten fra taskforcen om nærhedsprincippet, proportionalitetsprincippet og »Mindre, men mere effektivt« (10)
                           
                        
                     
                           b)
                        
                        
                           større evalueringer og kvalitetskontroller, som foretages af Kommissionen
                        
                     
                           c)
                        
                        
                           oplysninger om den mest byrdefulde EU-lovgivning, som fremlægges af medlemsstaterne, SMV-repræsentantnetværket, Regionsudvalget, navnlig via RegHub, og Det Europæiske Økonomiske og Sociale Udvalg.
                        
                     
            
               2.   EU's SMV-repræsentant giver input til og yder rådgivning om forslaget til det årlige arbejdsprogram, navnlig hvad vidt angår byrder og kompleksitet i lovgivningen, der påvirker små og mellemstore virksomheder.
            
            
               3.   Platformens forretningsorden fastlægger de betingelser, på hvilke input fra interessenter og den brede offentlighed også kan bidrage til listen over mulige spørgsmål, der kan medtages i arbejdsprogrammet.
            
         
         
            Artikel 5
            Medlemmer
            
               1.   Platformen består af to grupper: regeringsgruppen og interessentgruppen.
            
            
               2.   Medlemmerne af regeringsgruppen er medlemsstaternes nationale, regionale og lokale myndigheder og Regionsudvalget. Medlemsstaterne udpeger én repræsentant fra enten de nationale myndigheder eller de lokale og regionale myndigheder. Regionsudvalget udpeger tre repræsentanter. Regeringsgruppen består således af 30 repræsentanter. Medlemmerne er ansvarlige for at sikre, at deres repræsentanter bidrager med et højt ekspertiseniveau.
            
            
               3.   Medlemmerne af interessentgruppen er Det Europæiske Økonomiske og Sociale Udvalg, som udpeger tre repræsentanter, samt 19 eksperter, som udpeges af Kommissionens generalsekretær til at repræsentere de berørte parters fælles interesser inden for et bestemt politikområde. Det Europæiske Økonomiske og Sociale Udvalg er ansvarligt for at sikre, at deres repræsentanter bidrager med et højt ekspertiseniveau. De eksperter, der udpeges til at repræsentere en fælles interesse, repræsenterer ikke en individuel interessent, men politiske retningslinjer, som er fælles for flere interessentorganisationer. De repræsenterer virksomheder, især små og mellemstore virksomheder, arbejdsmarkedets parter og civilsamfundsorganisationer, som har direkte erfaring med anvendelsen af EU-lovgivningen.
            
            
               4.   Medlemmer af platformen, der repræsenterer en fælles interesse, udpeges for hele platformens mandatperiode. De forbliver medlemmer af platformen indtil udløbet af deres mandatperiode, eller indtil de udskiftes eller træder tilbage.
            
            
               5.   Medlemmer, der repræsenterer en fælles interesse, og som ikke længere er i stand til at bidrage effektivt til platformens arbejde, eller som ifølge Kommissionens generalsekretariat ikke opfylder de betingelser, der er fastsat i artikel 339 i traktaten om Den Europæiske Unions funktionsmåde, eller som træder tilbage, indbydes ikke længere til at deltage i gruppens møder og udskiftes for den resterende del af deres mandatperiode med en anden kandidat fra reservelisten.
            
         
         
            Artikel 6
            Udvælgelsesprocedure
            
               1.   Udvælgelsen af de medlemmer af interessentgruppen, der repræsenterer en fælles interesse, sker efter en offentlig indkaldelse af ansøgninger, som offentliggøres i Kommissionens register over ekspertgrupper og lignende enheder (11) (»registret over ekspertgrupper«). Indkaldelsen af ansøgninger kan også offentliggøres på andre måder, herunder på et særligt websted. Indkaldelsen af ansøgninger skal klart beskrive udvælgelseskriterierne, herunder den nødvendige ekspertise og de interesser, der skal repræsenteres i forhold til det arbejde, som skal udføres. Ansøgningsfristen skal være på mindst fire uger.
            
            
               2.   Registrering i åbenhedsregistret er obligatorisk for at kunne udpege enkeltpersoner, der repræsenterer en fælles interesse.
            
            
               3.   Enkeltpersoner, der repræsenterer en fælles interesse, udpeges af Kommissionens generalsekretær blandt specialister, som har kompetence på de områder, der er omhandlet i artikel 2, og som har reageret på indkaldelsen af ansøgninger.
            
            
               4.   Kommissionens generalsekretariat opretter en reserveliste over egnede kandidater, som kan anvendes til eventuelle udskiftninger af medlemmer af interessentgruppen, der repræsenterer en fælles interesse. Kommissionens generalsekretariat anmoder ansøgerne om deres samtykke, inden deres navne opføres på reservelisten.
            
         
         
            Artikel 7
            Platformens funktionsmåde
            
               1.   Platformen handler på anmodning af formanden og efter aftale med Kommissionens generalsekretariat i overensstemmelse med de horisontale regler.
            
            
               2.   Platformens medlemmer og medlemmernes repræsentanter deltager i platformens møder. Der vil blive afholdt plenarmøder for at vedtage platformens udtalelser, forberedende møder vil bidrage til at færdiggøre platformens udtalelser og behandle organisatoriske aspekter, og møder i undergrupperne vil fokusere på specifikke emner i det årlige arbejdsprogram. Platformens møder afholdes i princippet i Kommissionens lokaler eller, hvor det er muligt, ved hjælp af videokonference.
            
            
               3.   Efter aftale med Kommissionens generalsekretariat kan platformen ved simpelt flertal blandt sine medlemmer beslutte, at forhandlinger skal være offentlige.
            
            
               4.   Kommissionens generalsekretariat fungerer som sekretariat for platformen, varetager sekretariatsopgaver og udarbejder udkastet til det årlige arbejdsprogram. Tjenestemænd i Kommissionen fra andre tjenestegrene med interesse i platformens møder kan deltage i disse.
            
            
               5.   Referaterne af drøftelserne af hvert punkt på dagsordenen og af platformens udtalelser skal være meningsfulde og fuldstændige. Referater udfærdiges af sekretariatet under formandens ansvar.
            
            
               6.   Platformen vedtager sine udtalelser ved konsensus. Ved afstemning træffer medlemmerne beslutning med simpelt flertal. Medlemmer, der har stemt imod flertallets holdning, har ret til at få knyttet et dokument, der sammenfatter begrundelserne for deres holdning, som bilag til udtalelsen.
            
         
         
            Artikel 8
            Formand
            Kommissionens næstformand med ansvar for bedre regulering leder platformens plenarmøder. En højtstående tjenestemand fra Kommissionen leder platformens forberedende møder. Andre møder ledes af sekretariatet for platformen.
         
         
            Artikel 9
            Undergrupper
            Kommissionens generalsekretariat kan højst oprette fire undergrupper med henblik på at undersøge specifikke emner i platformens årlige arbejdsprogram. Undergrupper fungerer i overensstemmelse med de horisontale regler og aflægger rapport til gruppen. De opløses, når deres mandat er opfyldt. Der skal være mindst én repræsentant for Regionsudvalget og Det Europæiske Økonomiske og Sociale Udvalg i hver undergruppe.
         
         
            Artikel 10
            Indbudte eksperter
            
               1.   Formanden kan på ad hoc-basis indbyde eksterne eksperter med særlig ekspertise inden for et emne på dagsordenen, herunder eksperter fra lokale og regionale myndigheder og deres sammenslutninger, til at deltage i platformens eller undergruppernes møder. Formanden indbyder EU's SMV-repræsentant til plenarmøderne.
            
            
               2.   Efter aftale med Kommissionens generalsekretariat kan Regionsudvalget indbyde repræsentanter for de regionale knudepunkter (RegHub) til platformens eller undergruppernes møder på ad hoc-basis.
            
         
         
            Artikel 11
            Forretningsorden
            På forslag fra og efter aftale med Kommissionens generalsekretariat fastsætter platformen i overensstemmelse med de horisontale regler selv sin forretningsorden med simpelt flertal på grundlag af standardforretningsordenen for ekspertgrupper
         
         
            Artikel 12
            Tavshedspligt og håndtering af klassificerede informationer
            Medlemmerne af platformen og deres repræsentanter og indbudte eksperter er omfattet af tavshedspligt, som i henhold til traktaterne og gennemførelsesbestemmelserne hertil finder anvendelse på alle medlemmer af institutionerne og deres personale. De er også omfattet af Kommissionens sikkerhedsforskrifter vedrørende beskyttelse af Unionens klassificerede informationer som fastlagt i Kommissionens afgørelse (EU, Euratom) 2015/443 (12) og (EU, Euratom) 2015/444 (13).. Hvis de tilsidesætter disse forpligtelser, kan Kommissionen træffe alle relevante foranstaltninger.
         
         
            Artikel 13
            Gennemsigtighed
            
               1.   Platformen og undergrupperne registreres i registret over ekspertgrupper.
            
            
               2.   Hvad angår sammensætningen af platformen og dens undergrupper offentliggøres følgende data i registret over ekspertgrupper:
               
                           a)
                        
                        
                           navnene på medlemsstaternes myndigheder
                        
                     
                           b)
                        
                        
                           navnet på de EU-organer, der er medlemmer af platformen (Regionsudvalget og Det Europæiske Økonomiske og Sociale Udvalg)
                        
                     
                           c)
                        
                        
                           navnet på de enkeltpersoner, der er udpeget til at repræsentere en fælles interesse; den pågældende interesse skal offentliggøres.
                        
                     
            
               3.   Alle relevante dokumenter, herunder dagsordener, referater og deltagernes bidrag, stilles til rådighed enten i registret over ekspertgrupper eller via et link fra registret til et særligt websted, hvor disse oplysninger kan findes. Adgangen til dette særlige websted må ikke være betinget af brugerregistrering eller underlagt andre begrænsninger. Navnlig skal dagsordenen og andre relevante baggrundsdokumenter offentliggøres i god tid før mødet efterfulgt af rettidig offentliggørelse af referater. Der skal være kun mulighed for at undlade offentliggørelse i tilfælde, hvor et dokuments udbredelse vil være til skade for beskyttelsen af en offentlig eller privat interesse, jf. artikel 4 i forordning (EF) nr. 1049/2001 (14) (15).
            
            
               4.   Platformen skal have et særligt websted. Platformen bruger også dette websted til at indhente synspunkter fra borgere og interessenter om emner, der er skitseret i det årlige arbejdsprogram, og til at udføre kommunikationsaktiviteter efter aftale med Kommissionens generalsekretariat.
            
         
         
            Artikel 14
            Mødeudgifter
            
               1.   Der ydes ikke vederlag for den ekspertise, der tilbydes af deltagerne i forbindelse med platformens og undergruppernes aktiviteter.
            
            
               2.   Deltagernes rejse- og opholdsudgifter i forbindelse med platformens og undergruppernes aktiviteter refunderes af Kommissionen. Refusion finder sted i overensstemmelse med de gældende bestemmelser i Kommissionen og inden for rammerne af de disponible bevillinger, der er tildelt Kommissionens tjenestegrene som led i den årlige procedure for tildeling af ressourcer.
            
         
         
            Artikel 15
            Anvendelse
            Denne afgørelse anvendes indtil den 31. oktober 2025.
         
         
            Udfærdiget i Bruxelles, den 11. maj 2020.
            
               
                  På Kommissionens vegne
               
               Maroš ŠEFČOVIČ
               
                  Næstformand
               
            
         
         
            (1)  Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget, »Målrettet EU-regulering« (COM(2012) 746), https://eur-lex.europa.eu/legal-content/DA/TXT/?uri=COM:2012:0746:FIN
         
            (2)  Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — »En SMV-strategi for et bæredygtigt og digitalt Europa« (COM(2020) 103), https://ec.europa.eu/info/sites/info/files/communication-sme-strategy-march-2020_en.pdf
         
            (3)  https://ec.europa.eu/growth/smes/business-friendly-environment/small-business-act/sme-envoys_da
         
            (4)  Kommissionens afgørelse af 19. maj 2015 om oprettelse af Refitplatformen (C(2015) 3261 final),
         https://ec.europa.eu/info/files/commission-decision-establishing-refit-platform_en (foreligger ikke på dansk).
         
            (5)  Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget, »Bedre regulering: Vi gør status og fastholder engagementet« (COM(2019) 178 final),
         https://eur-lex.europa.eu/legal-content/DA/ALL/?uri=COM:2019:178:FIN
         
            (6)  Kommissionens afgørelse af 30. maj 2016 om fastlæggelse af horisontale regler om oprettelse af Kommissionens ekspertgrupper og deres funktion (C(2016) 3301),
         https://ec.europa.eu/transparency/regexpert/PDF/C_2016_3301_F1_COMMISSION_DECISION_EN.pdf (foreligger ikke på dansk).
         
            (7)  Rapport fra taskforcen om nærhedsprincippet, proportionalitetsprincippet og »Mindre, men mere effektivt«, https://ec.europa.eu/commission/sites/beta-political/files/report-task-force-subsidiarity-proportionality-and-doing-less-more-efficiently_en.pdf
         
            (8)  En gruppe af regioner, der bidrager til analysen af gennemførelsen af lovgivningen. https://cor.europa.eu/en/our-work/Pages/network-of-regional-hubs.aspx
         
            (9)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).
         
            (10)  Rapport fra taskforcen om nærhedsprincippet, proportionalitetsprincippet og »Mindre, men mere effektivt«, https://ec.europa.eu/commission/sites/beta-political/files/report-task-force-subsidiarity-proportionality-and-doing-less-more-efficiently_en.pdf
         
            (11)  https://ec.europa.eu/transparency/regexpert/index.cfm?Lang=DA.
         
            (12)  https://eur-lex.europa.eu/legal-content/EN/TXT/?uri=CELEX%3A32015D0443
         
            (13)  https://op.europa.eu/en/publication-detail/-/publication/41a6eeeb-cc70-11e4-ab4d-01aa75ed71a1/language-en
         
            (14)  Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43.).
         
            (15)  Disse undtagelser har til formål at beskytte den offentlige sikkerhed, militære anliggender, internationale forbindelser, finanspolitik, valutapolitik eller økonomisk politik, privatlivets fred og den enkeltes integritet, forretningsmæssige interesser, retslige procedurer og juridisk rådgivning, inspektioner/undersøgelser/revision samt institutionens beslutningsproces.